Source: https://www.advokatnawebe.sk/riesene-otazky/93-narok-na-podporu-v-nezamestnanosti-v-pripade-skoncenia-pracovneho-pomeru-zo-strany-zamestnanca
Timestamp: 2018-08-19 07:33:44+00:00
Document Index: 8887163

Matched Legal Cases: ['§ 104', '§ 104', '§ 104', '§ 104', '§ 104', '§ 104']

ADVOKATnaWEBE.sk - právne poradenstvo online - Nárok na podporu v nezamestnanosti v prípade skončenia pracovného pomeru zo strany zamestnanca
Nárok na podporu v nezamestnanosti v prípade skončenia pracovného pomeru zo strany zamestnanca
Dobrý deň. Poprosil by som Vás o jednu informáciu a to: Keď chcem dať sám výpoveď zo zamestnania a nájsť si iné zamestnanie, mám nárok na podporu v nezamestnanosti od úradu práce? Za odpoveď vopred ďakujem.
na základe Vašej otázky ohľadne podpory v nezamestnanosti Vám predkladáme nasledovné všeobecné stanovisko, keďže ste neuviedli o aký typ pracovného pomeru vo Vašom prípade ide,
I. Skončenie pracovného pomeru uzatvoreného na dobu neurčitú
V zmysle § 104 ods. 1 zákona č. 461/2003 Z.z. o sociálnom poistení v platnom znení (ďalej len „zákon o sociálnom poistení“) poistenec má nárok na dávku v nezamestnanosti, ak v posledných troch rokoch pred zaradením do evidencie nezamestnaných občanov hľadajúcich zamestnanie bol poistený v nezamestnanosti najmenej dva roky, ak zákon o sociálnom poistení neustanovuje inak.
II. Skončenie pracovného pomeru uzatvoreného na dobu určitú
V zmysle § 104 ods. 2 zákona o sociálnom poistení poistenec, ktorý po skončení výkonu činnosti zamestnanca v pracovnom pomere na určitú dobu bol zaradený do evidencie nezamestnaných občanov, má nárok na dávku v nezamestnanosti, ak v posledných štyroch rokoch pred zaradením do evidencie nezamestnaných občanov
- bol poistený v nezamestnanosti z výkonu činnosti zamestnanca v pracovnom pomere na určitú dobu alebo bol dobrovoľne poistený v nezamestnanosti najmenej dva roky a
- nebol povinne poistený v nezamestnanosti z iného výkonu činnosti zamestnanca.
III. Skončenie výkonu služby policajta alebo profesionálneho vojaka
V zmysle § 104 ods. 3 zákona o sociálnom poistení nárok na dávku v nezamestnanosti má aj fyzická osoba, ktorá po skončení výkonu služby policajta alebo profesionálneho vojaka:
a. bola zaradená do evidencie nezamestnaných občanov,
b. bola v posledných troch rokoch pred zaradením do evidencie nezamestnaných občanov hľadajúcich zamestnanie poistená v nezamestnanosti najmenej dva roky,
c. nesplnila podmienky na vznik nároku na výsluhový príspevok, a
d. nesplnila podmienku trvania služobného pomeru na vznik nároku na výsluhový dôchodok alebo nesplnila podmienky nároku na invalidný výsluhový dôchodok podľa osobitného predpisu.
Rok poistenia v nezamestnanosti je 365 dní poistenia v nezamestnanosti.
Zamestnanec má nárok na dávku v nezamestnanosti, ak splní podmienky ustanovené v § 104 a nasl. zákona o sociálnom poistení, bez ohľadu na to, či pracovný pomer so zamestnancom skončil
- výpoveďou zo strany zamestnávateľa, alebo
- výpoveďou zo strany zamestnanca, alebo
- dohodou o skončení pracovného pomeru, alebo
- okamžitým skončením pracovného pomeru, alebo
- skončením pracovného pomeru v skúšobnej dobe, alebo
- uplynutím dohodnutej doby, ak bol pracovný pomer dohodnutý na dobu určitú, alebo
- iným právne relevantným spôsobom.
Poistencovi, ktorý splnil podmienky nároku na dávku v nezamestnanosti, nárok na dávku v nezamestnanosti vzniká odo dňa zaradenia do evidencie nezamestnaných občanov a zaniká uplynutím podporného obdobia v nezamestnanosti.
Podporné obdobie v nezamestnanosti:
a. pre poistenca uvedeného v § 104 ods. 1 a 3 zákona o sociálnom poistení je šesť mesiacov;
b. pre poistenca uvedeného v § 104 ods. 2 zákona o sociálnom poistení sú štyri mesiace.
Povinnosť vrátiť náhradné výživné
Uplatnenie nezdaniteľnej časti ...